สหประกันยึดสหกรณ์ปั๊มเบี้ย1.2พันล.
สหประกันชีวิต ตั้งเป้าปีนี้ทำเบี้ย 1,200 ล้านบาท
12 เม.ย. 2555

สหประกันชีวิต ตั้งเป้าปีนี้ทำเบี้ย 1,200 ล้านบาท
บริษัทสหประกันชีวิต จำกัด (มหาชน) จัดประชุมใหญ่สามัญผู้ถือหุ้นประจำปี 2555 เพื่อชี้แจงผลการดำเนินในรอบปี 2554 รวมทั้งพิจารณาอนุมัติงบดุลประจำปี เลือกตั้งกรรมการ และพิจารณายืนยันทุนจดทะเบียนของบริษัทจำนวน 1,000 ล้านบาท รวมทั้งรับทราบแผนการดำเนินงานในปีต่อไป โดยมีสมาชิกผู้ถือหุ้นเข้าร่วมประชุมกว่า 200 สหกรณ์ ณ ศูนย์ประชุมสหกรณ์ (U Convention Hall )เมื่อวันที่ 5 เมษายน 2555
นายศุภชัย ศรีศุภอักษร ประธานกรรมการ บริษัท สหประกันชีวิต เปิดเผยว่า ในปีนี้บริษัทตั้งเป้าทำเบี้ยให้ได้ 1,200 ล้านบาท ซึ่งจะมาจากช่องทางขายผ่านประกันชีวิตคุ้มครองสินเชื่อแก่สหกรณ์ 870 ล้านบาท ประกันชีวิตรายบุคคลแก่สหกรณ์ 160 ล้านบาท และประกันชีวิตประเภทกลุ่มและอุบัติเหตุกลุ่มแก่สหกรณ์ 170 ล้านบาท 
อย่างไรก็ตาม ในปีนี้บริษัทจะพยายามเพิ่มทุนจดทะเบียนให้ครบ 1,000 ล้านบาท ตามแผนที่วางไว้ ซึ่งทางกลุ่มผู้ถือหุ้นยังเชื่อมั่นและยืนยันที่จะเพิ่มทุนตามกำหนด
“กลุ่มผู้อาสาเข้ามาถือหุ้นเพิ่มทุน หวังจะรักษากิจการบริษัทประกันชีวิตของสหกรณ์ให้เป็นของสหกรณ์ของคนไทย 100% โดยพยายามสร้างสรรค์หลักประกัน ความมั่นคง และการพัฒนาคุณภาพชีวิตลูกค้าให้ดีขึ้น” นายศุภชัย กล่าว
ทั้งนี้ ในปีที่ผ่านมาบริษัทได้ขยายงานการตลาด โดยมุ่งเน้นการประสานงานกับสหกรณ์ต่างๆ เพื่อขับเคลื่อนสหประกันชีวิตร่วมกับผู้นำสหกรณ์ทั่วประเทศ ให้เป็นเครื่องมือในการวางแผนทางการเงินของสมาชิก
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า ที่ประชุมคณะกรรมการบริษัทเมื่อวันที่ 11 เม.ย.ที่ผ่านมา มีมติให้เสนอที่ประชุมสามัญผู้ถือหุ้นครั้งที่ 1/2555 เพื่ออนุมัติการจ่ายเงินปันผลประจำปี 2554 ให้แก่ผู้ถือหุ้นในอัตราหุ้นละ 30 บาท คิดเป็นจำนวนเงินปันผลทั้งสิ้น 1,995 ล้านบาท 
สำหรับการจ่ายเงินปันผลในอัตราหุ้นละ 30 บาท ถือว่าเป็นอัตราที่สูงที่สุดในประวัติศาสตร์ของบริษัท และเพิ่มขึ้นจากอัตราเงินปันผลงวดปี 2553 ซึ่งอยู่ในอัตราหุ้นละ 6.3 บาท ถึง 376% ซึ่งเป็นผลจากผลประกอบการในปี 2554 ที่ดี